钦定古今图书集成/方舆汇编/职方典/第1446卷 > 《青山构白云精舍》前人
## 钦定古今图书集成/方舆汇编/职方典/第1446卷 > 《青山构白云精舍》前人

“谁结白云窝，谁作青山主。”秋生江上风，人向山中语。
臬君有好怀，郡侯肃至止。而我雅好游，结庐聊憩此。
高冈抱平原，背峰面江渚。双峰左右肩，江流环且聚。
临眺豁景光，良维醒心处。前有混混泉，清若冰壶注。
清泉注不舍，脉脉润江树。隔江带群峰，烟霞换晴雨。
堪舆自无垠，山水互流峙。中有游山人，观水领真趣。
所贵适游思，非必问我汝。明时天地宽，吾徒欣所遇。
顾望白云飞，何当赋《归去》。